Bejaarde vriendinne op plaas ontvoerEen van die vroue wat gered is. Die foto word verbloem om haar identiteit te beskerm. Foto: Verskaf Twee bejaarde vriendinne is Vrydagmiddag glo ure lank op ŉ Limpopo-plaas aangeval en aangerand voordat hulle ontvoer is. Llewellynn Hemmens, AfriForum se assistent-veiligheidskoördineerder vir die Noord-streek, het Saterdag aan Maroela Media gesê twee gewapende verdagtes het die twee vriendinne, albei in hul 70’s, omstreeks 13:00 op ŉ plaas in die Roossenekal-omgewing oorval. “Die een vrou het by haar vriendin op die plaas gaan kuier toe die verdagtes hulle oorval het. Hulle is lank aangehou en ook aangerand. Die vrou wat in die huis woon is in ŉ stadium oor die kop geslaan en het haar bewussyn en baie bloed verloor. Die aanvallers het haar in lakens toegedraai en in die vriendin se motor se kattebak gegooi,” het Hemmens gesê. Die aanvallers het die vriendin gedwing om op die agtersitplek te sit en het met die twee slagoffers op die R577-pad na Lydenburg gevlug. Die aanvallers het die vroue tussen Roossenekal en Lydenburg ŉ paar kilometer uit mekaar uit die voertuig gegooi. Die vriendin is omstreeks 21:00 langs die pad gevind. Sy het ŉ beskrywing van haar motor aan die buurtwag en polisie gegee en die voertuig se inligting is op veiligheidsnetwerke versprei. Dié vrou is na ŉ nabygeleë hospitaal geneem vir mediese behandeling en haar toestand is bevredigend, hoewel sy erg getraumatiseerd is. Hemmens het gesê haar oë was bloedbelope aangesien die aanvallers haar gewurg het. “Die vrou wat in die laken toegegooi was, is vandag teen sowat 10:30 opgespoor. Sy het intussen haar bewussyn herwin en het uit die veld uit na die pad geloop in ŉ poging om hulp te ontbied. Sy is met ŉ staatshelikopter na ŉ hospitaal in Middelburg geneem vir mediese behandeling. Haar toestand is kritiek, maar stabiel,” het Hemmens bygevoeg. Die polisie in Lydenburg het Saterdag om 02:00 die vriendin se voertuig in die dorp opgespoor. ŉ Skietgeveg het uitgebreek en een verdagte is op die toneel doodgeskiet. Die ander verdagte kon daarin slaag om te ontsnap en is steeds soek. Die polisie het ook twee vroue, wat die verdagtes glo in Lydenburg opgelaai het, in die voertuig aangetref en hulle in hegtenis geneem. Hemmens het gesê in dié stadium lyk dit of daar net geld op die plaas gesteel is. Die vroue se handsakke en selfone is onder meer in die plaashuis en in die motor gevind. Kol. Moatshe Ngoepe, provinsiale polisiewoordvoerder, het die voorval aan Maroela Media bevestig. Die polisie ondersoek die voorval. Die soektog na die verdagte duur voort. ‘n Verdagte se liggaam lê op die pad. Foto: Verskaf